TV-evangelis hoor oor borgtogArgieffoto Uitspraak is Vrydag in die Port Elizabeth-landdroshof gelewer in die borgtogaansoek van die Nigeriese pastoor wat van mensehandel en die seksuele misbruik van nagenoeg 30 meisies in Suid-Afrika beskuldig word. Maroela Media het vroeër berig dié omstrede pastoor (58), wat op 20 April in hegtenis geneem is vir mensehandel, het glo kerke in Port Elizabeth, Kaapstad, Johannesburg en die Verenigde Koninkryk bestuur, en het na bewering meer as 30 meisies en vroue van verskeie takke van dié kerke na ŉ huis in Umhlanga, KwaZulu-Natal, vervoer waar hy hulle glo seksueel misbruik het. Hy staar nagenoeg 22 klagte van mensehandel en seksuele misbruik in die gesig. Die hof het bevind dat die pastoor geen bande in Suid-Afrika het nie en waarskynlik sou vlug as hy op borgtog vrygelaat word, waarna landdros Thandeka Mashiyi sy aansoek geweier het. Mashiyi het in haar uitspraak gesê die pastoor word van ernstige oortredings aangekla en sou hy skuldig bevind word, sal hy lewenslank tronkstraf kry. Sy het gesê dit is duidelik dat die staat prima facie-bewyse het wat die pastoor by die misdrywe impliseer. Die saak is tot 21 Julie uitgestel vir verdere ondersoek. Die pastoor se naam word weerhou tot hy in die hof gepleit het. Lees die vorige berigte oor die TV-evangelis op Maroela Media.